ກະຊວງໂຍທາທິການ ແລະ ຂົນສົ່ງ ຈັດປາຖະກະຖາວັນເຊັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ ຄົບຮອບ 40 ປີ ແລະ ວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 55 ປີ ແລະ ວັນສ້າງຕັ້ງອາຊຽນຄົບຮອບ 55 ປີ.
ກະຊວງໂຍທາທິການ ແລະ ຂົນສົ່ງ ໄດ້ຈັດປາຖະກະຖາວັນເຊັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ ຄົບຮອບ 40 ປີ ແລະ ວັນສ້າງຕັ້ງສາຍພົວພັນການທູດລາວ-ຫວຽດນາມ ຄົບຮອບ 55 ປີ ແລະ ວັນສ້າງຕັ້ງອາຊຽນຄົບຮອບ 55 ປີ ໃນວັນທີ 31 ສິງຫາ 2017, ທີ່ກະຊວງ ຍທຂ ໃຫ້ກຽດປາຖະກະຖາຂອງ ທ່ານ ສົມສະຫວາດ ເລັ່ງສະຫວັດ ທີ່ປຶກສາຄະນະບໍລິຫານງານສູນກາງພັກ ຊື່ງມີ່ ທ່ານ ປອ ສັນຕິສຸກ ສິມມະລາວົງ ຄະນະປະຈຳພັກກະຊວງ, ຮອງລັດທະມົນຕີກະຊວງ ຍທຂ, ບັນດາສະຫາຍຄະນະພັກກະຊວງ, ຜູ້ຊ່ວຍລັດຖະມົນຕີ, ທີ່ປຶກສາລັດຖະມົນຕີ, ບັນດາສະຫາຍເລຂາ, ຮອງເລຂາ, ກຳມະການຄະນະພັກຮາກຖານ ແລະ ເລຂາ, ຮອງເລຂາ ໜ່ວຍພັກທີ່ຂື້ນກັບຄະນະພັກຮາກຖານ; ບັນດາສະຫາຍເລຂາ, ຮອງເລຂາ, ກຳມະການໜ່ວຍພັກຮາກຖານ, ບັນດາຫົວໜ້າກົມ, ຮອງຫົວໜ້າກົມ ,ຫ້ອງການ, ສະຖາບັນ; ຫົວໜ້າ, ຮອງຫົວໜ້າ ກອງວິຊາການ, ໂຄງການທາງລົດໄຟລາວ-ຈີນ, ຜູ້ອຳນວຍການພ້ອມດ້ວຍຄະນະອຳນວຍການລັດວິສາຫະກິດອ້ອມຂ້າງກະຊວງ; ປະທານ, ຮອງປະທານ; ເລຂາ, ຮອງເລຂາ ພ້ອມດ້ວຍຄະນະຂອງສາມອົງການຈັດຕັ້ງມະຫາຊົນຂັ້ນກະຊວງ, ພະນັກງານຂັ້ນຫົວໜ້າພະແນກຂອງກົມ ເຂົ້າຮ່ວມ.
ໃນການປາຖະກະຖາຄັ້ງນີ້, ທ່ານ ສົມສະຫວາດ ເລັ່ງສະຫວັດ ໄດ້ຍົກໃຫ້ເຫັນສະພາບແວດລ້ອມແຫ່ງ ການກຳເນີດ ແລະ ການເຕີບໃຫ່ຍຂະຫຍາຍຕົວຂອງຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ລາວ-ຫວຽດນາມ ຊື່ງສອງປະເທດເປັນປະເທດບ້ານໃກ້ເຮືອນຄຽງ, ມີຊາຍແດນຮ່ວມກັນຍາວ 2.000 ກວ່າກິໂລແມັດ ພ້ອມກັນ ອີງຫຼັງໃສ່ສາຍພູຫຼວງ ພ້ອມກັນຊົມໃຊ້ແມ່ນໍ້າລຳເຊ, ພູຜາປ່າດົງ, ດິນດອນຕອນຫຍ້າ ເພື່ອດຳລົງຊີວິດ ແລະ ດຳເນີນການຕໍ່ສູ້ຕ້ານສັດຕູຜູ້ຮຸກຮານ. ປະຊາຊົນ 2 ຊາດ ລາວ-ຫວຽດນາມ ມີມູນເຊື້ອໄປມາຫາສູ່ແລກປ່ຽນສິນຄ້າ, ແລກປ່ຽນວັດທະນາທຳນຳກັນຢູ່ຫຼາຍທ້ອງຖິ່ນ, ປະຊາຊົນ 2 ຊາດມີມູນເຊື້ອຊ່ວຍເຫຼືອຊື່ງກັນ ແລະ ກັນ ມາເປັນພັນໆປີ ໃນການກໍ່ຕັ້ງ ແລະ ປົກປັກຮັກສາປະເທດຊາດຂອງໃຜລາວ. ນອກຈາກນີ້ຍັງຍົກໃຫ້ເຫັນໝາກຜົນອັນພົ້ນເດັ່ນຂອງການພົວພົນມິດຕະພາບ ແລະ ການຮ່ວມມືຮອບດ້ານ ລະຫວ່າງ ລາວ-ຫວຽດນາມ ແລະ ການສຶບຕໍ່ເສີມຂະຫຍາຍ ສາຍພົວພັນມິດຕະພາບອັນຍິ່ງໃຫ່ຍຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງ ລາວ-ຫວຽກນາມ.
ພ້ອມດຽວກັນນີ້ຍັງຍົກໃຫ້ເຫັນປະຫວັດຄວາມເປັນມາຂອງວັນສ້າງຕັ້ງອາຊຽນຄວາມໝາຍຄວາມສຳຄັນ,ຈຸດປະສົງຂອງອາຊຽນ ຊື່ງສະມາຄົມປະຊາຊາດອາຊີຕາເວັນອອກສ່ຽງໃຕ້ (ອາຊຽນ) ເປັນອົງການລະຫວ່າງປະເທດຂົງເຂດຕາເວັນອອກສ່ຽງໃຕ້ ອາຊຽນໄດ້ຮັບການສ້າງຕັ້ງຂື້ນໃນວັນທີ 8 ສິງຫາ ປີ 1967 ໂດຍທຳອິດ ມີ 5 ປະເທດຄື: ອິນໂດເນເຊຍ, ມະເລເຊຍ, ຟີລິບປິນ, ສິງກະໂປ ແລະ ໄທ, ປັດຈຸບັນອາຊຽນມີທັງໝົດ 10 ປະເທດໂດຍມີ 5 ປະເທດເຂົ້າຮ່ວມຕື່ມອີກຄື: ບຣູໄນ, ຫວຽດນາມ, ລາວ, ກຳປູເຈຍ ແລະ ມຽນມາ.